ปิดดีล! VGI จับมือยักษ์ใหญ่ “อาลีบาบา” ลุยขายสื่อโฆษณาผ่านเว็บไซต์
ปิดดีล! VGI จับมือยักษ์ใหญ่ "อาลีบาบา" ลุยขายสื่อโฆษณาผ่านเว็บไซต์
24 ม.ค. 2560

นายเกรียงไกร วาณิชย์ไพศาล ผู้อำนวยการฝ่ายการตลาดและการขาย (มัลติมีเดีย) บริษัท วีจีไอ โกลบอล มีเดีย จำกัด (มหาชน) หรือ VGI เปิดเผยว่า บริษัทบรรลุข้อตกลงความร่วมมือกับ อาลีบาบา ยักษ์ใหญ่ด้านอีคอมเมิร์ซจากจีน เพื่อให้บริการขายสื่อโฆษณานอกบ้าน (OOH) ผ่านเว็บไซต์ Alibaba.com ที่เปิดโอกาสให้แก่ลูกค้าและเอเจนซี่ทั้งในและต่างประเทศทั่วโลกสามารถซื้อสื่อโฆษณาของ VGI ได้ทุกแพลตฟอร์มตั้งแต่สื่อโฆษณาในรถไฟฟ้าและบนสถานีบีทีเอส สื่อในลิฟท์อาคารสำนักงานที่มีมากกว่า 160 อาคาร สื่อในลิฟท์ของคอนโดมิเนียมกว่า 200 แห่ง สื่อในมหาวิทยาลัยรวมถึงสื่อโฆษณาที่เป็นจอแอลอีดีขนาดใหญ่ทั้งในกรุงเทพฯ และต่างจังหวัด
สำหรับความร่วมมือระหว่างวีจีไอและอาลีบาบาครั้งนี้ ถือเป็นครั้งแรกของวงการสื่อ OOH ของประเทศไทยที่ได้ขายสื่อโฆษณาผ่านออนไลน์เต็มรูปแบบ ซึ่งช่วยสนับสนุนศักยภาพการดำเนินธุรกิจของ VGI ที่ต้องการรุกขยายธุรกิจไปยังแพลตฟอร์มอีคอมเมิร์ซ และยังเป็นการรองรับโอกาสของอุตสาหกรรมสื่อ OOH ปี 60 ที่คาดว่ายังจะขยายตัวต่อเนื่องจากปีที่ผ่านมาที่เติบโตสูงถึง 15-17% โดยบริษัทจะนำเสนอสื่อโฆษณาให้ลูกค้าได้ตลอด 24 ชั่วโมงกว่า 16 ภาษา จึงเป็นการตอบโจทย์ไลฟ์สไตล์มีเดียในด้านของ B2B ได้อย่างมีศักยภาพสูงสุด
ทั้งนี้ บนแพลตฟอร์มของอาลีบาบาถือเป็นตลาด B2B ที่ใหญ่ที่สุดในโลก โดยมีบริษัททั้งขนาดเล็กและขนาดใหญ่เข้าร่วมมากกว่า 8 ล้านราย มีผู้เข้าเยี่ยมชมซื้อสินค้ามากกว่าวันละ 4.7 ล้านไอพี และมียอดสั่งซื้อสินค้ารวมต่อปีอยู่ที่ 12.7 พันล้านรายการ ดังนั้น การจับมือระหว่างวีจีไอและอาลีบาบา ในครั้งนี้สามารถสร้างโอกาสให้แก่เจ้าของธุรกิจต่างๆ มากมายที่จำหน่ายสินค้าผ่านช่องทางเว็บไซต์ อาลีบาบา ได้เข้าใจภาพรวมของตลาด OOH ในประเทศไทยและเห็นถึงศักยภาพการดำเนินธุรกิจของ VGI พร้อมเลือกใช้เป็นช่องทางในการสร้างความน่าเชื่อถือทางด้านการทำโฆษณาประชาสัมพันธ์เพื่อสื่อสารให้แก่กลุ่มเป้าหมายที่อยู่ในประเทศไทยด้วย
“การเป็นพันธมิตรของวีจีไอและอาลีบาบา ในครั้งนี้ ถือเป็นมิติใหม่แห่งวงการสื่อ OOH ที่เปิดโอกาสให้สามารถซื้อสื่อโฆษณาผ่านสื่อออนไลน์ได้อย่างเต็มรูปแบบ ซึ่งการให้บริการในครั้งนี้จะช่วยสร้างภาพลักษณ์ที่ดีถึงความพร้อมด้านการให้บริการบนแพลตฟอร์มของอีคอมเมิร์ซ เพื่อรองรับยุคดิจิตอลไลฟ์สไตล์อย่างเต็มตัว โดยหลังจากที่เราได้เริ่มทำตลาดผ่านเว็บไซต์ Ailbaba.com เพียง 1 สัปดาห์ก็มีลูกค้าต่างประเทศให้ความสนใจสอบถามรายละเอียดการซื้อสื่อโฆษณา OOH ของ VGI มาแล้ว 2-3 ราย” นายเกรียงไกร กล่าว